29 hul poste kwyt toe restaurant sluitAdam Catzavelos (Foto: Skermgreep uit die video) Die aksies van die EFF wat Donderdag die Smokehouse and Grill-restaurant in Braamfontein, Johannesburg betree het, het bygedra tot slegte handelstoestande en die restaurant moes sy deure sluit. Dit het daartoe gelei dat 29 persone hul poste verloor het, het die restaurant Sondag gesê. Die families wat finansieel deur dié werknemers ondersteun is, se lewens is ook nou in gevaar, as gevolg van die reaksie op rassistiese uitsprake deur Adam Catzavelos, selfs al was hy glad nie betrokke by die bedrywighede van die restaurant nie, het die eienaar van die restaurant en direkteur in ŉ verklaring gesê. Die EFF het die restaurant op 6 September geteiken, omdat Catzavelos vroeër ŉ minderheidsaandeel in die onderneming gehad het, lui die verklaring. “Die EFF het personeellede gedreig en selfs een bestuurder omring terwyl hulle steakmesse vasgehou het wat hulle van die tafels opgetel het.” Volgens die eienaar van die restaurant is Catzavelos met onmiddellike effek op 21 Augustus afgedank uit die familieonderneming, “dieselfde dag wat ons van sy uitlatings gehoor het en meer as twee weke voor die EFF besluit het om teen die restaurant op te tree”. Die maatskappy het op 22 Augustus homself deur ŉ persverklaring publiek gedistansieer van Catzavelos se uitlatings, bevestig dat hy afgedank is en dat hy sy aandelehouding in die familieonderneming en die Smokehouse and Grill-restaurant verloor het. “Die restaurant het vinnig en beslissend opgetree om die kwessie van die rassismeskandaal te bestuur en, om dit te benadruk, is dit meer as twee weke gedoen voor die EFF besluit het om handelsbedrywighede by die restaurant te ontwrig.” Die eienaar het gesê sake by die restaurant het verlangsaam en die restaurant is teen ŉ onvolhoubare verlies bedryf. “Die dreigemente teen ons personeel en ontwrigting van klante deur die EFF het die beeld van die onderneming verder beskadig, en die restaurant moes gevolglik sy deure sluit. “Altesaam 29 persone het hul werk verloor, asook die opsie om deel te neem aan ŉ gedeelde aandele-eienaarskaptrust vir die personeel van die 25% wat voorheen aan Adam Catzavelos behoort het, waaroor ons ondersoek ingestel het,” lui die verklaring. Dit het boonop in ŉ ressessie-omgewing plaasgevind met ŉ werkloosheidskoers van meer as 25% en in ŉ land waar daar meer volwassenes is wat nie werk nie, as wat daar volwassenes is wat ŉ werk het, het die eienaar bygevoeg. “Dit laat die vraag ontstaan hoe ŉ onderneming bedreig kan word, klaarblyklik sonder om te dink aan die persone wat die meeste hierdeur geraak gaan word en die families wat hulle ondersteun. Ons benadruk ten slotte ons posisie wat betref rassisme en diskriminasie. Die Smokehouse and Grill-restaurant verwerp rassisme en diskriminasie in enige vorm. Dit is belangrik dat daar geen twyfel moet wees in dit waarvoor ons staan en dit waarteen ons gekant is nie.” Maroela Media het vroeër berig oor ŉ video waartydens Catzavelos die k-woord op ŉ strand in Griekeland gebruik.